עינת פלד

עינת פלד (נולדה ב-2 באפריל 1963) היא חוקרת ישראלית בתחום האלימות נגד נשים במשפחה ומחוצה לה, ושל מצוקות נשים ונערות בחברה. פרופסור מן המניין וראש החוג לעבודה סוציאלית באוניברסיטת תל אביב. יו"ר עמותת "רוח נשית" לשעבר. ממקימות האגודה הישראלית לחקר זנות, עבודת מין וסחר במין.

ביוגרפיה 
פרופסור פלד גדלה בירושלים, היא בוגרת תיכון רנה קסין. בשנת 1987 סיימה תואר ראשון בעבודה סוציאלית מאוניברסיטת חיפה. בשנת 1989 סיימה תואר שני בעבודה סוציאלית מאוניברסיטת חיפה אף הוא. את התזה עשתה בהנחיית פרופסור צבי איצקוביץ'. בשנת 1993 סיימה דוקטורט מאוניברסיטת מינסוטה בהנחיית פרופסור ג'פרי אדלסון.

מחקרה 
פרופ' פלד היא פרופ' מן המניין בבית הספר לעבודה סוציאלית וחוקרת ביקורתית בתחום המגדר בעבודה סוציאלית. עבודתה מתמקדת באלימות מגדרית ובאלימות במשפחה, בילדים החשופים לאלימות ובתופעת הזנות. מחקרה עוסק בתפיסות חברתיות, אלימות במשפחה, אימהות החיות בעוני ובזנות.

כעובדת סוציאלית היא עוסקת, מעבר למחקר, גם בפיתוח דרכי התערבות בתחום האלימות במשפחה והזנות בשיתוף עם אנשי המקצוע שונים. במסגרת זו היא הצליחה להטמיע את המודלים שפיתחה בשגרת העבודה בקבוצות הטיפול והתמיכה שמפעילים המרכזים למניעת אלימות בישראל.

פלד מתמחה במתודולוגיות המאפשרות בחינה מורכבת ומעמיקה של חוויות ותפיסות בהקשרים אישיים, בינאישיים וחברתיים. בשנים האחרונות היא שותפה ומובילה יוזמות שונות להרחבת השיח המחקרי בנושא הזנות והמין בתשלום. מחקריה בתחום הזנות עוסקים בגורמים המביאים גברים לשלם על מין ותפיסותיהם את משמעות התשלום, מתוך מטרה להפחית את התופעה של ניצול מיני של נשים וסחר בנשים. בנוסף עוסקת בהבנת ההיעזרות של בני נוער וצעירים בזנות, בסיוע לאנשים בזנות בתקופת הקורונה, בהבנת תפיסותיהם של עובדים בתחום ההתמכרויות ביחס לזנות בקרב מטופליהם ובפיתוח התערבות מיטבית לנשים בזנות סביב הריון ולידה.

במקביל למחקר האוניברסיטאי ולפיתוח מתודולוגיות של עזרה לאוכלוסיות מוחלשות, פועלת פרופסור פלד באופן אקטיבי למיגור אלימות וניצול מגדריים, פרופסור פלד הייתה שותפה בהערכה ובפיתוח של התוכנית "הלב 24/7" מטעם עמותת "עלם", משרד הרווחה ועיריית תל אביב-יפו, לטיפול באוכלוסיית הקטינים והצעירים שעוברים ניצול מיני-מסחרי.

בשנת 2020 מונתה פלד לראש בית הספר לעבודה סוציאלית ע"ש בוב שאפל באוניברסיטת תל אביב, היא החליפה בתפקידה את פרופ' עידית וייס-גל.

רוח נשית 
פרופסור פלד כיהנה כחברת הוועד המנהל של עמותת רוח נשית בין השנים 2007–2010 וכיו"ר העמותה בין השנים 2010–2017. רוח נשית היא עמותה ללא מטרות רווח המסייעת לנשים נפגעות אלימות למצוא תעסוקה ולבסס עצמאות כלכלית כדי שיוכלו להיחלץ ממצבי עוני וסיכון. העמותה זכתה באות השרה לשוויון חברתי נובמבר 2016.

פרסים והוקרה 
 2017 - זוכת אות קטן, אות הניתן על שם פרופ' יוסף קטן ז"ל, הניתן על ידי איגוד העובדים הסוציאליים למרצים ולחוקרים אשר מפתחים תוכניות בשיתוף עם שירותים וסוכנויות בקהילה, ומטמיעים בהצלחה את הידע האקדמי בפרקטיקת המקצוע. האות ניתן לפלד על תרומתה המשמעותית והחדשנית לפרקטיקת הטיפול בתחום האלימות במשפחה והאלימות כלפי נשים.

חיים אישיים 
כיום מתגוררת בגבעתיים. נשואה ואמא לשלושה ילדים.

לקריאה נוספת 
 גיא פרל ועינת פלד (2006), "אבהות ואלימות : מדריך להתערבות קבוצתית עם גברים אלימים כלפי בת זוגם". ירושלים: הוצאת אשלים.
 עינת פלד וגיא פרל (2006), "אמהות בצל אלימות : מדריך להתערבות קבוצתית". ירושלים: הוצאת אשלים.

קישורים חיצוניים 

 

 
 פרופסור עינת פלד באתר של אוניברסיטת תל אביב
 פרסומים של פרופסור עינת פלד באתר אוניברסיטת תל אביב

הערות שוליים 

עובדות סוציאליות ישראליות
בוגרות תיכון רנה קסין
בוגרי תיכון רנה קסין
בוגרות אוניברסיטת תל אביב
בוגרי אוניברסיטת תל אביב
בעלי תואר דוקטור מאוניברסיטת מינסוטה
פעילות חברתיות ישראליות
סגל אוניברסיטת תל אביב: עבודה סוציאלית
דירקטוריות ישראליות
דירקטורים ישראלים
פעילים חברתיים ישראלים
עובדים סוציאליים ישראלים
בוגרות אוניברסיטת חיפה
גבעתיים: אישים
מחברי ספרי עיון ישראלים
מחברות ספרי עיון ישראליות
ישראליות שנולדו ב-1963
ישראלים שנולדו ב-1963